Kommissionens beslutning

af 22. juli 2003

om ændring af beslutning 2002/80/EF om særlige betingelser for import af figner, hasselnødder og pistacienødder og visse produkter heraf med oprindelse i eller afsendt fra Tyrkiet

(meddelt under nummer K(2003) 2604)

(EØS-relevant tekst)

(2003/552/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 93/43/EØF af 14. juni 1993 om levnedsmiddelhygiejne(1), særlig artikel 10, stk. 1,

efter høring af medlemsstaterne, og

ud fra følgende betragtninger:

(1) I henhold til Kommissionens beslutning 2002/80/EF af 4. februar 2002 om særlige betingelser for import af figner, hasselnødder og pistacienødder og visse produkter heraf med oprindelse i eller afsendt fra Tyrkiet(2), senest ændret ved beslutning 2002/679/EF(3), skal beslutningen tages op til fornyet overvejelse senest den 31. december 2002.

(2) Resultaterne af stikprøveudtagning og analyser af partier af tørrede figner, hasselnødder og pistacienødder, der har oprindelse i eller er afsendt fra Tyrkiet, viser, at der fortsat er behov for de særlige betingelser, der er fastsat i beslutning 2002/80/EF, med henblik på at sikre Fællesskabet et tilstrækkeligt folkesundhedsbeskyttelsesniveau.

(3) Ved Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(4) er der indført et system for hurtig varsling om fødevarer og foder (RASFF).

(4) Af hensyn til folkesundheden bør medlemsstaterne sende Kommissionen periodiske rapporter om alle analyseresultater fra den offentlige kontrol, der er gennemført over for sendinger af figner, hasselnødder og pistacienødder og visse produkter heraf med oprindelse i eller afsendt fra Tyrkiet. Sådanne rapporter bør være et supplement til indberetningspligten under systemet for hurtig varsling om fødevarer og foder.

(5) Efter anmodning fra visse medlemsstater bør der foretages en ajourføring af listen over indgangssteder, hvorigennem de produkter, beslutning 2002/80/EF omhandler, kan importeres. Af klarhedshensyn bør listen erstattes.

(6) Beslutning 2002/80/EF bør derfor ændres i overensstemmelse hermed -

VEDTAGET FØLGENDE BESLUTNING:

Artikel 1

I beslutning 2002/80/EF foretages følgende ændringer:

1) Artikel 1 ændres således:

a) Følgende indsættes i artikel 1, stk. 1:

"- mel og pulver af hasselnødder, figner og pistacienødder henhørende under KN-kode 1106 30 90."

b) Artikel 1, stk. 5, affattes således:

"5. De enkelte medlemsstaters kompetente myndigheder udtager stikprøver og udfører analyser af sendinger af tørrede figner, hasselnødder og pistacienødder og visse produkter heraf med oprindelse i eller afsendt fra Tyrkiet for at påvise aflatoksin B1 og det samlede aflatoksinindhold.

Medlemsstaterne sender hver tredje måned Kommissionen en rapport om alle analyseresultater fra den offentlige kontrol af sendinger af tørrede figner, hasselnødder og pistacienødder og visse produkter heraf med oprindelse i eller afsendt fra Tyrkiet. Rapporten indsendes i den måned, der følger efter hvert kvartal(5)."

c) Artikel 1, stk. 6, ændres således:

I andet punktum ændres "højst ti arbejdsdage" til "højst femten arbejdsdage".

d) Følgende indsættes som stk. 7:

"7. Hvis en sending opdeles, ledsages da enkelte dele af den opdelte sending af kopier af det sundhedscertifikat og de ledsagedokumenter, der er omhandlet i stk. 1 og 6, og som er attesteret af den kompetente myndighed i den medlemsstat, hvor opdelingen har fundet sted."

2) Artikel 2 affattes således:

"Artikel 2

Denne beslutning følges op på grundlag af oplysninger og garantier fra Tyrkiets kompetente myndigheder og på grundlag af resultaterne af de analyser, medlemsstaterne foretager, for at afgøre, om de særlige betingelser, der er fastsat i artikel 1, giver Fællesskabet et tilstrækkeligt folkesundhedsbeskyttelsesniveau. Det vurderes samtidig, om der fortsat er behov for særlige betingelser."

3) Bilag II affattes som angivet i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 22. juli 2003.

På Kommissionens vegne

David Byrne

Medlem af Kommissionen

(1) EFT L 175 af 19.7.1993, s. 1.

(2) EFT L 34 af 5.2.2002, s. 26.

(3) EFT L 229 af 27.8.2002, s. 37.

(4) EFT L 31 af 1.2.2002, s. 1.

(5) April, juli, oktober, januar.

BILAG

"BILAG II

Liste over indgangssteder, hvorigennem sendinger af tørrede figner, hasselnødder og pistacienødder og visse produkter heraf med oprindelse i eller afsendt fra Tyrkiet kan importeres til Det Europæiske Fællesskab

>TABELPOSITION>"